„Службени лист ЦГ – општински прописи“ 39/18

Ступање на снагу 20.11.2018

На основу члана 38 став 1 тачка 2 а у вези са чланом 27 став 1 тачка 9 Закона о локалној самоуправи („Сл.лист ЦГ“ број 2/18) и чланом 48 став 2 Закона о водама ("Сл. лист РЦГ", број 27/07 и "Сл. лист ЦГ" број 32/11, 48/15 и 52/16) Скупштина општине Плужине на сједници одржаној 29.10.2018. године д о н и ј е л а ј е

Одлуку

о јавном водоснабдијевању

**Члан 1**

Овом Одлуком се прописују начин и услови водоснабдијевања града Плужина, и других насеља на територији Општине у складу са Законом, као и управљање, коришћење, одржавање и заштита јавног водовода.

**Члан 2**

Водоснабдијевање подразумијева захватање, набавку, третман и испоруку воде за пиће и друге потребе корисника водоводне мреже, до мјерног инструмента корисника, обухватајући и мјерни инструмент (водомјер).

Јавно водоснабдијевање је водоснабдијевање за насеља већа од 200 становника или чија је просјечна годишња потреба за водом већа од 100 m3/дан (1.16 l/s) (у даљем тексту: водоснабдијевање).

**Члан 3**

Јавни водовод чине:

- изворишта са заштитним зонама;

- црпне станице са потребном електромашинском и другом опремом;

- уређаји за припрему воде за пиће;

- примарна и секундарна водоводна мрежа са свим уређајима и објектима;

- резервоари;

- прикључци од уличног цјевовода до главног мјерног инструмента укључујући тај инструмент и вентил прије водомјера, на граници урбанистичке парцеле;

- шахте и мјерни инструменти (у даљем тексту: водомјери).

**Члан 4**

Под одржавањем јавног водовода подразумијева се редовно одржавање, инвестиционо одржавање, обављање потребних реконструкција и отклањање кварова, чиме се обезбјеђује функционисање мреже црпних станица и осталих уређаја и објеката јавног водовода, ради испоруке довољних количина воде и обезбјеђења потребног притиска воде.

**Члан 5**

Послове водоснабдијевања обавља ДОО Комунално Плужине (у даљем тексту: Комунално).

Комунално обавезно учествује у изради развојних програма Општине у области уређења простора и уређења грађевинског земљишта.

Ради заштите јавног интереса Комунално је овлашћено да учествује у вршењу стручног надзора над изградњом система за водоснабдијевање као и свих објеката у саставу тог система уколико није непосредни извођач.

**Члан 6**

Објекте и уређаје јавног водовода из члана 2 ове Одлуке, осим шахте водомјера, одржава Комунално.

**Члан 7**

Корисници услуга су физичка и правна лица чији су објекти прикључени на техничке системе за водоснабдијевање (у даљем тексту: корисници).

Корисник некретнине (закупац, подзакупац, станар и сл.) сматраће се корисником, ако је власник обавезу плаћања писаним уговором пренио на корисника некретнине, те исти доставио Комуналном,

II. УСЛОВИ И НАЧИН ПРУЖАЊА УСЛУГА

**Члан 8**

Комунално је дужно да у редовним условима, свим корисницима испоручује довољне количине исправне воде и омогући притисак на мјесту споја водомјера са јавном водоводном мрежом према условима који су предвиђени посебним прописима.

**Члан 9**

Комунално је дужно да са корисником услуге јавног водоснабдијевања закључи уговор у писаној форми.

**Члан 10**

Комунално је дужно да спроводи све заштитне мјере прописане за изворишна подручја у зони непосредне санитарне заштите.

У случају изненадног и неконтролисаног загађења воде на изворишном подручју, Комунално је обавезно да одмах прекине испоруку воде за пиће са загађеног изворишта, спријечи штетне утицаје на квалитет и хигијенску исправног воде и након тога исправну воду поново пусти у експлоатацију.

О разлозима прекида водоснабдијевања из става 2 овог члана, Комунално је дужно одмах обавијестити кориснике.

**Члан 11**

Вода за пиће која се преко јавног водовода дистрибуира корисницима у физичком, хемијском и бактериолошком погледу мора задовољавати стандарде квалитета у складу са важећим прописима.

Комунално врши контролу хигијенске исправности квалитета воде за пиће. Надзор над исправношћу и квалитетом воде врши овлашћено правно лице.

**Члан 12**

Кад услијед више силе или разлога којег није било могуће предвидјети или спријечити, дође до смањеног обима или прекида у снабдијевању водом, Комунално је дужно да воду дистрибуира у складу с редом првенства утврђеним посебном одлуком Општине у складу са законом, и да одмах предузме мјере на отклањању узрока поремећаја, како би се обезбиједила континуирана дистрибуција воде.

У случају смањења дотока или несташице воде на извориштима у сушним периодима године, Комунално је дужно да одмах, а најкасније у року од 24 часа, донесе посебни план испоруке воде на подручје Општине, уз сагласност надлежног органа локалне управе и да о томе путем средстава јавног информисања и на други одговарајући начин обавијести кориснике.

**Члан 13**

Ако се прекид у водоснабдијевању предвиђа због планираних реконструкција и других радова на постројењима и уређајима водоснабдијевања, Комунално је дужно да о томе, на одговарајући начин обавијести кориснике најксније 3 дана прије настанка предвиђених прекида.

У случају изненадног квара на јавном водоводу Комунално може и без претходног обавјештавања да искључи са јавног водовода поједине кориснике, али је дужно да одмах по искључењу обавијести кориснике о разлогу и времену трајања искључења.

**Члан 14**

Служба заштите и спашавања и остали субјекти који учествују у гашењу пожара имају право да за потребе гашења пожара користе воду са хидранта и других точећих мјеста на водоводним инсталацијама без накнаде.

Мјеста на којима се налазе хидранти морају бити обиљежена, обезбијеђена и саобраћајно доступна.

Комунално је дужно да Служби заштите и спашавања достави списак свих хидраната на уличној водоводној мрежи и да је обавијести о сваком укинутом или новоизграђеном хидранту у року од 7 дана од дана нстале промјене.

**Члан 15**

Све радове на уређајима јавног водовода изводи Комунално или друго правно лице којем те послове повјери Комунално.

**Члан 16**

Корисници су дужни да своје водоводне инсталације одржавају у исправном стању и да се придржавају одредаба ове Одлуке.

**Члан 17**

Власници, односно носиоци права коришћења на непокретности прикључене на систем јавног водовода солидарно одговарају за обавезе које проистичу из ове Одлуке.

**Члан 18**

У случају промјене власника или носиоца права коришћења на непокретности, сва права и обавезе прелазе на новог власника, односно корисника.

У случају кад има више нових власника, сва права и обавезе прелазе на нове власнике сразмјерно величини власничког удјела, односно на власника којег споразумно одреде.

Нови власници солидарно одговарају за све обавезе.

**Члан 19**

Утрошак воде у случају неисправности водомјера утврђује се према утрошку воде у истом мјесецу претходне године када је водомјер био исправан.

Уколико се утрошак воде не може утврдити по претходном ставу, исти ће се утврдити на основу просјека потрошње воде за претходна три мјесеца.

**Члан 20**

Службеним лицима Комуналног са овлашћењима или посебним писаним налогом мора се дозволити приступ непокретности, односно просторијама у којима се налазе инсталације, уређаји и потрошна мјеста спојена са јавним водоводом ради извршења одређених радова.

Службена лица Комуналног у случајевима из става 1 овог члана су дужни да покажу кориснику овлашћење односно налог прије почетка извршења радова.

**Члан 21**

Корисници могу захтијевати од Комуналног преглед њихових инсталација и уређаја, као и контролу утрошка воде уколико је то изводљиво, а накнада за такав рад пада на терет корисника.

О извршеном прегледу инсталација, кориснику се доставља записник.

**Члан 22**

У вријеме рестрикције у снабдијевању водом, забрањено је свако расипање и нерационално трошење воде (залијевање башта, пољопривредних површина, прање возила, пуњење базена и сл.).

**Члан 23**

Забрањено је неовлашћено користити воду, а нарочито:

- оштећивање или уклањање са потрошног мјеста водомјера или пломбе на њему;

- одвајање огранка испред водомјера (нелегални прикључак);

- отварање вентила на прикључку или пред водомјером затвореним од стране Комуналног;

- снабдијевање других некретнина водом, без дозволе Комуналног;

- неовлашћено узимање воде из противпожарних хидраната;

- узимање воде са јавних чесама у друге сврхе, изузев за пиће;

- извођење радова у зонама непосредне и уже заштите изворишта;

- самовољно прикључење са или без водомјера на јавни водовод;

- неовлашћено обављање дјелатности водоснабдијевања;

- коришћење воде преко нерегистрованог прикључка;

- окретање водомјера супротно од смјера за мјерење потрошње воде.

**Члан 24**

Корисници су дужни да у циљу спрјечавања нерационалне потрошње воде редовно одржавају у исправном стању водоводне инсталације и точећа мјеста.

У случају да Комунално установи недостатке или неисправности на инсталацијама или уређајима дужно је да о томе упозори корисника и одреди му рок за довођење инсталација, односно уређаја у исправно стање.

III. ПРИКЉУЧИВАЊЕ НА ЈАВНИ ВОДОВОД

**Члан 25**

Власници објеката на подручју са изграђеним јавним водоводом дужни су некретнину прикључити на јавни водовод у складу са одредбама ове одлуке и законом.

Власници објеката из става 1 овог члана, могу се прикључити на јавни водовод, на подручју гдје није изграђена канализациона мрежа, само под условом да је претходно ријешено питање одвођења и третмана отпадних вода из објеката.

**Члан 26**

Водоводне инсталације корисника спајају се са јавним водоводом на мјесту повезивања са водомјером.

Водоводни прикључак може бити трајан или привремени.

**Члан 27**

Привремени водоводни прикључак се даје за потребе привремених објеката, градилишта и за пољопривредне засаде.

Захтјев за привремени водоводни прикључак односно за прикључење објекта на водоводну мрежу подноси власник или закупац.

Уз захтјев из става 2 овог члана прилаже се одобрење односно увјерење надлежног органа.

Престанком потребе за коришћење привременог прикључка или истеком рока за који је донијето рјешење о постављању привременог објекта корисник је дужан да привремени водоводни прикључак одјави.

Уградња црпних уређаја и хидрофора на водоводним инсталацијама корисника може се вршити само под условима и на основу сагласности које прописује Комунално.

**Члан 28**

На захтјев органа управе, односно органа локалне управе надлежног за послове уређења простора, Комунално издаје услове за израду техничке документације.

Услови из става 1 овог члана нарочито садрже податке о положају постојеће водоводне мреже и њеним капацитетима, условима под којма је дозвољено прикључење локације будућих водомјера, као и остале податке од значаја за израду техничке документације.

Комунално је дужно да по захтјеву из става 1 овог члана одлучи у року од 7 дана од дана подношења захтјева.

За издавање услова из става 1 овог члана не плаћа се такса, накнада, односно други трошкови издавања.

**Члан 29**

Комунално прикључак из члана 25 поставља и уграђује само на основу техничке документације у складу са законом, или другим прописом којим се уређују питања изградње објеката.

**Члан 30**

Индивидуални стамбени објекат који се прикључује на јавни водовод мора имати сопствени водомјер који се налази ван објекта, према утврђеним условима Комуналног.

Објекат у етажној својини, мора имати за сваки улаз главни водомјер који се налази ван објекта, према утврђеним условима Комуналног.

Инвеститори објекта из става 2 овог члана су у обавези да за сваки посебни дио објекта уграде посебни водомјер чији приступ мора бити доступан из заједничких просторија.

**Члан 31**

Комунално врши прикључак објекта на јавни водовод на основу писаног захтјева уз који се прилаже потребна техничка документација и доказ о уплати накнаде на име трошкова прикључивања.

Прикључак се мора извести најкасније 15 дана од дана пријема захтјева.

**Члан 32**

Водомјери морају бити смјештени у посебним затвореним шахтама која се изводе о трошку инвеститора. Шахта се изводи према условима из члана 28 став 2 ове Одлуке.

**Члан 33**

Шахту за водомјер одржава корисник о свом трошку и стара се да увијек буде чисто и приступачно. Уграђивање, скидање, премјештање, одржавање и поправку водомјера и водомјерне арматуре врши Комунално.

Корисник плаћа вриједност водомјера и арматуре приликом њиховог уграђивања.

**Члан 34**

Шахту за водомјер корисник је дужан прилагодити прописаним условима у року од 30 дана од дана пријема писане опомене Комуналног.

Ако се у одређеном року шахта не прилагоди, снабдијевање водом ће се обуставити све док се не доведе у прописано стање.

Трошкове искључења и поновног прикључења на јавни водовод сноси корисник.

IV. ОДРЖАВАЊЕ ВОДОВОДНОГ ПРИКЉУЧКА

**Члан 35**

Изведени прикључци и водомјери на прикључцима преносе се на управљање Комуналном чиме Комунално преузима обавезу њиховог одржавања.

**Члан 36**

Трошкове отклањања штете нанесене прикључку и водомјеру од стране корисника или лица за које је он по закону одговоран, сноси корисник.

**Члан 37**

Одржавање водомјера обухвата: поправку водомјера, баждарење водомјера и одржавање вентила испред водомјера.

Комунално је обавезно да врши испитивања и баждарења водомјера у складу са посебним прописима.

**Члан 38**

Корисник може да захтијева да се испита исправност водомјера. Захтјев се подноси у писаној форми.

Комунално је дужно поступити по захтјеву у року од 8 дана од дана подношења захтјева.

Ако се установи да је водомјер неисправан количина испоручене воде обрачунава се по просјечној потрошњи за исти период у претходној години, односно према потрошњи из претходног мјесеца текуће године уколико нема података о потрошњи претходне године за исто временско раздобље.

Трошкове испитивања исправности водомјера сноси Комунално, осим у случају када се установи да је водомјер исправан.

У случају из става 4 овог члана све трошкове контроле као и трошкове демонтаже водомјера сноси корисник.

**Члан 39**

За извршење поправки на водоводној мрежи, прикључку и водомјеру, није потребна сагласност/дозвола власника непокретности, али је Комунално дужно да га о намјераваним радовима претходно обавијести.

Ако се ради о изузетно хитним радовима Комунално има право да одмах отпочне са радовима, а власника о томе обавијести у току извођења радова.

**Члан 40**

Сваки квар на прикључку или водомјеру и његовој арматури корисник је обавезан да одмах пријави Комуналном

.

Комунално је дужно да у року од 48 часова предузме мјере за отклањање квара.

V. ВОДОВОДНЕ ИНСТАЛАЦИЈЕ И УРЕЂАЈИ НА ОБЈЕКТИМА

**Члан 41**

Унутрашња водоводна инсталација почиње иза водомјера и обухвата главне и раздијељене водоводне цијеви и улазне и разводне водове до појединих потрошних уређаја.

Одржавање инсталација из претходног става пада на терет корисника.

**Члан 42**

Водоводне инсталације објекта морају бити заштићене од утицаја спољне температуре и физичких оштећења.

**Члан 43**

Водоводне цијеви се по правилу не могу укрштати са каналима за одвод отпадних вода, ако је то неопходно водоводна цијев се мора провући кроз заштитну цијев и под условима из члана 28 став 2 ове Одлуке.

Ради заштите цјевовода и спречавање оштећења појас санитарне заштите одређује се:

- око главних цјевовода и у зависности од конфигурације терена износи по 2 м од осовине цјевовода са обје стране;

- око потисних цјевовода 3 м од осовине са обје стране.

У појасу заштите није дозвољена изградња објеката, постављање уређаја и вршење радњи које на било који начин могу загадити воду или угозити стабилност цјевовода.

Све радове на заштити и обезбјеђењу цјевовода, постројења и уређаја изводи Комунално или други извођач под надзором Комуналног а на терет инвеститора.

VI. ПРАВА И ОБАВЕЗЕ КОМУНАЛНОГ

**Члан 44**

Комунално је дужно нарочито да:

- трајно и редовно обавља послове водоснабдијевања града и других насеља на подручју Општине гдје је изграђен јавни водовод и пренијет на управљање Комуналном,

- одржава у функционалном и исправном стању јавни водовод са свим објектима и уређајима,

- планира и пдредлаже модернизацију, проширивање и усклађивање капацитета јавног водовода у складу са потребама и развојним програмима Општине,

- планира и усклађује своје планове са планским документима Општине,

- изврши прикључење објеката на јавни водовод у року од 15 дана од подношења захтјева, ако су испуњени сви прописани услови, и

- отклони пријављени квар на водоводној мрежи у року од 48 сати.

**Члан 45**

Комунално ће привремено ускратити кориснику испоруку воде у сљедећим случајевима:

- ако угради црпни уређај или хидрофор на јавни водовод супротно члану 27 ове одлуке;

- ако водомјер окрене супротно од смјера за мјерење протока воде;

- ако самовољно прикључи на јавни водовод воду са другог изворишта;

- ако стање кућне водоводне инсталације угрожава зграду или проузрокује штете другим објектима;

- ако настане већи квар или сметње на кућној инсталацији;

- ако се на водоводном прикључку појави електрични напон;

- ако нерационално користи воду у вријеме рестрикције;

- ако се бесправно прикључи на водоводну мрежу;

- ако онемогући из било којих разлога очитавање водомјера дуже од два мјесеца;

- ако предузима било какве штетне радње на водоводном прикључењу;

- ако без сагласности Комуналног на своју кућну инсталацију прикључи објекат другог физичког или правног лица;

- ако у року од 2 мјесеца и поред испостављених рачуна не плати накнаду за утрошену воду;

- ако се у предвиђеном року не прикључи на канализациони систем;

- по налогу инспекцијских служби.

**Члан 46**

Након отклањања узрока због којих је дошло до привременог ускраћивања пружања услуга, Комунално је дужно да настави пружање услуга одмах, а најкасније у року о д 24 часа од отклањања разлога за искључење.

Трошкове привременог ускраћивања пружања услуга (искључења и поновног прикључења) у случајевима из члана 45 ове Одлуке сноси корисник.

Корисник је дужан да прије поновног прикључења достави доказ да је уплатио трошкове.

**Члан 47**

Комунално је дужно да, у редовним условима, врши испоруку воде за заједничке потребе и то: прање и поливање улица и заливање зелених јавних површина.

Услови и начин испоруке воде за потребе из претходног става одређују се уговором који Комунално закључује са корисником услуга.

VII. ПРАВА И ОБАВЕЗЕ КОРИСНИКА УСЛУГА

**Члан 48**

Корисник може користити воду искључиво за потребе свог домаћинства, пословног простора, односно према намјени утврђеној уговором.

**Члан 49**

Инвеститори објеката у етажној својини су обавезни да, након добијања употребне дозволе за објекат, доставе Комуналном примјерак сваког закљученог уговора о купопродаји посебног дијела стамбене зграде или пословног простора, ради уношења власника у евиденцију корисника.

**Члан 50**

Корисник је обавезан да Комуналном плаћа цијену за извршену услугу све до престанка коришћења ове услуге.

Корисник може отказати коришћење услуге водоснабдијевања писаним захтјевом најмање 15 дана прије престанка коришћења.

**Члан 51**

Корисник је дужан да Комуналном писаним путем пријави све промјене од значаја за пружање услуга (промјена власника, броја чланова породичног домаћинства, привременог одсуства и сл.) у року од 7 дана од дана настанка промјене, прилажући копију важеће исправе којом се доказује настала промјена.

У случају промјене корисника (због промјене власништва и др.), досадашњи корисник остаје у статусу корисника и обвезника плаћање све до краја текућег мјесеца.

Уколико корисник којег Комунално води у евиденцији корисника правовремено не достави важећу исправу којом доказује промјену из става 1 овог члана, има обавезу измирења пружене услуге до момента њеног достављања.

Прије вршења сваке промјене у лицу корисника, дотадашњи корисник је дужан подмирити све доспјеле обавезе даваоцу.

У случају смрти досадашњег корисника, промјене из става 1 овог члана дужни су пријавити његови насљедници.

VIII. ОБРАЧУН И НАПЛАТА ИЗВРШЕНИХ УСЛУГА

**Члан 52**

Корисник плаћа утврђену цијену услуга која обухвата следеће елементе:

- претплату за погонску спремност водоводне мреже и мјерних инструмената у висини од 3 (три) м3 воде мјесечно,

- цијену испоручне количине воде.

Цијену из става 1 алинеја 2 утврђује орган управљања Комуналног у складу са законом.

На цијену из става 2 овог члана сагласност даје Скупштина Општине.

**Члан 53**

Количина испоручене воде се утврђује очитавањем на водомјеру.

Испоручене количине воде утврђују овлашћени радници Комуналног на основу разлике стања на бројилу водомјера на крају и почетку временског периода за очитавање.

Приликом утврђивања количине испоручене воде очитавају се само цијеле јединице мјере за које је утврђена цијена.

**Члан 54**

Корисник је дужан да омогући очитавање водомјера и има право да присуствује очитавању. Очитавање се обавља по распореду који утврђује Комунално.

Ради контроле инсталација, када је то потребно, очитавање се може обавити и у другом времену уз претходно обавјештавање корисника или његовог овлашћеног представника.

**Члан 55**

Код објеката у етажној својини, у којима посебни дјелови објекта немају водомјере, количина испоручене воде распоређује се према броју корисника посебног дијела.

**Члан 56**

Ако у објектима у којима постоји главни водомјер и посебни водомјери уграђени уз претходно одобрење Комуналног, количина испоручне воде корисницима се мјери очитавањем посебних водомјера.

Ако постоји разлика у стању потрошње воде између главног водомјера и збира потрошње са посебних водомјера, исту сноси Скупштина станара односно солидарно сви корисници.

**Члан 57**

Приговор на обрачун испоручне воде корисник може изјавити Комуналном писаним путем у року и на начин прописан законом.

Комунално је дужно да по приговору одлучи у року и на начин прописаном законом и о томе обавијести корисника.

**Члан 58**

Процјену испоручене количине воде, када корисник онемогући очитавање водомјера, Комунално утврђује у складу са чланом 18 ове Одлуке.

**Члан 59**

Плаћање испоручене воде врши се у року од 8 дана од дана достављања рачуна. Плаћање се врши уплатом на жиро рачун Комуналног.

Испоручена вода за заједничке потребе (прање и поливање улица, заливање јавних површина и сл.) плаћа се по цијени коју уговоре корисник и Комунално.

**Члан 60**

Корисници воде за које се утврди да су неовлашћено прикључени на водоводну мрежу дужни су да накнаде штету Комуналном због недозвољеног коришћења воде.

Комунално ће при искључењу корисника који се недозвољено прикључио утврдити штету процјеном на основу хидрауличне пропусности водомјера за цијели период постојања нелегалног прикључка.

У случају немогућности утврђивања периода нелегалног прикључка обрачун се врши за протекли период од 3 мјесеца.

Процијењену штету корисник је дужан накнадити прије добијања прикључка.

**Члан 61**

Комунално је дужно да спријечи расипање воде.

У случају прекомјерне потрошње Комунално може на захтјев корисника да врши преглед кућних водоводних инсталација и контролу утрошка воде у циљу давања потребних упутстава за штедњу воде.

Корисници су дужни да се придржавају добијених упутстава за штедњу воде.

IX. НАДЗОР

**Члан 62**

Управни надзор над спровођењем ове Одлуке врши орган локалне управе надлежан за комуналне послове и послове водопривреде. Инспекцијски надзор врши Комунална полиција.

X. ПРЕЛАЗНЕ И ЗАВРШНЕ ОДРЕДБЕ

**Члан 63**

Све изграђене водоводе са извориштем – каптажом, резервоаром и дистрибутивном мрежом на сеоском подручју са којих се водоснабдијевају насеља већа од 200 становника или чија је просјечна годишња потреба за водом већа од 100 m3/дан (1.16 l/s), преузеће Комунално са цјелокупном инвестиционо – техничком и финансијском документацијом, без накнаде, на управљање, коришћење и одржавање у року од годину дана од ступања на снагу ове Одлуке, до када ће се извести сви радови неопходни за њихову техничку опремљеност и издавање водних аката.

Радове из става 1 овог члана обавезан је да изврши инвеститор односно лице које је инвеститор овластио прије предаје Комуналном.

Потребну документацију, из става 1 инвеститор односно лице које управља водоводом дужно је прибавити у року 6 мјесеци у складу са овом Одлуком.

За сеоске водоводе из става 1 који су направљени прије ступања на снагу ове Одлуке, а за које се инвеститор не може идентификовати, или више не постоји корисници водовода су дужни да у року 3 мјесецa од дана ступања на снагу ове Одлуке именују Одбор који извршити обавезе из става 2 и 3 овог члана.

**Члан 64**

Комунално је дужно да усклади своје пословање и опште акте са одредбама ове одлуке у року од 60 дана од дана ступања на снагу ове Одлуке.

**Члан 65**

Комунално је у обавези да са досадшњим корисницима јавног водоснабдијевања закључи уговор из члана 8 ове Одлуке, у року од шест мјесеци од дана ступања на снагу ове Одлуке

**Члан 66**

Ова Одлука ступа на снагу осмог дана од дана објављивања у "Службеном листу Црне Горе - општински прописи".

СКУПШТИНА ОПШТИНЕ ПЛУЖИНЕ

Број: 01 – 169/1

Плужине, 29.10.2018. године

Предсједник

Петар Митрић с.р.